 NA NDUBI MOTURI [email protected] ALIYEKUWA Mkurugenzi wa Mashtaka ya Umma Noordin Haji amechukua rasmi nafasi ya Meja Jenerali (Mstaafu) Philip Wachira Kameru baada ya kuapishwa kuwa Mkurugenzi Mkuu wa Shirika la Ujasusi Nchini (NIS). Bw Haji amelishwa kiapo katika hafla fupi – ya dakika 20 tu – iliyofanyika katika Ikulu ya Nairobi mnamo Jumatano. Hafla hiyo ambayo Rais William Ruto amehudhuria imejiri baada ya wabunge kumwidhinisha Haji mnamo Jumanne. Familia ya Haji pamoja na viongozi wakuu serikalini wameshuhudia jasusi huyo akila kiapo. Mbali na Rais Ruto, viongozi wengine waliohudhuria ni Naibu Rais Rigathi Gachagua, Kinara wa Mawaziri Musalia Mudavadi, Mwanasheria Mkuu Justin Muturi pamoja na mawaziri na wanachama wa Baraza la Usalama Nchini (NSC). Rais Ruto amemhimiza Bw Haji ajitolee kuhakikisha NIS inahimili na kukabiliana vilivyo na changamoto zilizoko katika jamii. “Unachukua wadhifa huu wakati ambapo dunia inakabiliwa na changamoto za mabadiliko ya tabianchi, watu kupigania rasilimali na suala la ugaidi miongoni mwa changamoto nyingine za kiusalama. Tunahitaji taarifa za kijasusi ili kudhibiti uchumi na maswala mengine yanayohusu taifa letu,” amesema Kiongozi wa Nchi. Bw Haji anamrithi Meja Jenerali (Mstaafu) Philip Wachira Kameru aliyekuwa kwa wadhifa huo kwa takriban miaka minane. Kamati ya Bunge kuhusu Ujasusi ikiongozwa na Mbunge wa Belgut Nelson Koech ilimsifu Bw Haji ikisema amebobea katika masuala ya usimamizi bora wa asasi muhimu nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  